b'\n_START_ARTICLE_\nKirnja\n_START_SECTION_\nOpis\n_START_PARAGRAPH_\nKirnja je velika riba roparica, katere glavna hrana so manj\xc5\xa1e ribe, raki in hobotnice, ki jih lovi iz zasede. Ta samotarska riba \xc5\xbeivi na kamnitih tleh obalnega morja, kjer se skriva v razpokah med kamenjem. Mlaj\xc5\xa1i primerki \xc5\xbeivijo v globinah do 60 metrov, starej\xc5\xa1e pa je mo\xc4\x8d najti tudi do 300 metrov globine. Zna\xc4\x8dilna za kirnjo je njen \xc4\x8dokat, kratek in nabit trup, na katerem se od hrbta proti trebuhu prelivajo barve, od temno rjave do rumenkasto zlate. Predvsem pa je za to ribo zna\xc4\x8dilna velika glava z ogromnim gobcem. Na \xc5\xa1kr\xc5\xbenem poklopcu ima tri bodice. Hrbtna plavut je dolga in na prvem delu bodi\xc4\x8dasta, rep pa je okroglo zaklju\xc4\x8den._NEWLINE_V Jadranu je to ena najve\xc4\x8djih rib, saj lahko zraste do 150\xc2\xa0cm in lahko tehta tudi do 60\xc2\xa0kg. Povpre\xc4\x8dne mere so nekoliko manj\xc5\xa1e in se gibljejo od 50 do 100\xc2\xa0cm, povpre\xc4\x8dna te\xc5\xbea pa se giblje med 3 in 10\xc2\xa0kg. Kirnja je okusna riba in je kot taka izredno priljubljena tar\xc4\x8da za podvodni ribolov.\n_START_SECTION_\nReprodukcija\n_START_PARAGRAPH_\nKot tudi nekateri ostali zob\xc4\x8dasti ostri\xc5\xbei je tudi kirnja hermafrodit. Mlaj\xc5\xa1e ribe so namre\xc4\x8d samice, v starosti pa spremenijo spol in postanejo samci. Kirnje se drstijo v poletnih mesecih.'